Khabar Odisha: National politics Sharad Pawar Put Speculation In Rest Says Bjp And Shiv Sena Must Form Government\nଶରଦ ପାୱାରଙ୍କ ବଡ ବୟାନ-"ଆମେ ବିରୋଧୀ ଦଳ, ବିଜେପି ଏବଂ ଶିବସେନା ମିଶି ସରକାର କରନ୍ତୁ"\nମୁମ୍ୱାଇ,ନଭେମ୍ବର ୦୬ (ଖବର ଓଡିଶା):\nମହାରାଷ୍ଟ୍ରରେ ସରକାର ଗଠନକୁ ନେଇ ଜାରି ରହିଥିବା ସଙ୍କଟ ମଧ୍ୟରେ ସମସ୍ତଙ୍କ ନଜର ଏନସିପି ମୁଖ୍ୟ ଶରଦ ପାୱାରଙ୍କ ଉପରେ ରହିଥିଲା । କ'ଣ କଂଗ୍ରେସ ସମର୍ଥନରେ ଶିବସେନା ସହ ସରକାର ଗଢିବା ପରେ କୌଣସି ଗୁପ୍ତ ବୁଝାମଣା ଚାଲିଛି କି ? ବିଜେପିକୁ ନାଲି ଆଖି ଦେଖାଉଥିବା ଶିବସେନା ପଛରେ ଏନସିପିର ହାତ ରହିଛି କି ? ଶିବସେନା ନେତା ସଞ୍ଜୟ ରାଉତ ଗୋଟିଏ ସପ୍ତାହ ମଧ୍ୟ ଦୁଇ ଥର ଶରଦ ପାୱାରଙ୍କୁ ଭେଟିବା ପଛରେ କଣ କାରଣ ରହିଛି ? ବୁଧବାର ଦିନ ଗଣମାଧ୍ୟମ ସାମ୍ନାକୁ ଆସିବା ପରେ ଏହି ସବୁ ପ୍ରଶ୍ନ ଉପରେ ସେ ଆହୁରି ଅନିଶ୍ଚିତା ସୃଷ୍ଟି କରିଥିଲେ । ମହାରାଷ୍ଟ୍ର ରାଜନୀତିର ଜଣେ ପୋଖତ ଖେଳାଳି ପାୱାର କହିଛନ୍ତି, ଜନତା ତାଙ୍କୁ ବିରୋଧୀ ଦଳ ଆସନରେ ବସିବାକୁ ଜନାଦେଶ ଦେଇଛି ଏବଂ ସେ ଆଶା ରହିଛନ୍ତି ଯେ ଶିବସେନା ଏବଂ ବିଜେପି ଶେଷରେ ଏକ ହୋଇ ସରକାର କରିବେ । କିନ୍ତୁ ଏଥିରେ ଆଉ ଏକ କଥା ଯୋଡି କହିଛନ୍ତି ଯେ ସରକାର ଗଠନ କରିବା ପାଇଁ ଥିବା ଶେଷ ଦୁଇ ଦିନରେ କ'ଣ ହେବ, ତାହା କେହି ଜାଣିନାହାନ୍ତି ।\nଏହା ପୂର୍ବରୁ ଶିବସେନା ସାଂସଦ ସଞ୍ଜୟ ରାଉତ ଏନସିପି ମୁଖ୍ୟ ଶରଦ ପାୱାରଙ୍କୁ ସାକ୍ଷାତ କରିଥିଲେ । ପାୱାରଙ୍କୁ ଭେଟିବା ପରେ ରାଉତ ପ୍ରତିକ୍ରିୟା ଦେଇ କହିଥିଲେ ଯେ ସେ ରାଜ୍ୟ ଏବଂ ଦେଶର ଜଣେ ବରିଷ୍ଠ ନେତା । ମହାରାଷ୍ଟ୍ର ରାଜନୀତିର ସ୍ଥିତିକୁ ନେଇ ସେ ଚିନ୍ତିତ ଅଛନ୍ତି ।\nରାଉତଙ୍କୁ ଭେଟିବା ଉପରେ ପାୱାର ପ୍ରତିକ୍ରିୟା ଦେଇ କହିଛନ୍ତି, ଆମକୁ ସରକାର ଗଠନ କରିବା ନେଇ କୌଣସି ପ୍ରସ୍ତାବ ମିଳି ନାହିଁ । ମୁଁ ମୁଖ୍ୟମନ୍ତ୍ରୀ ହେବାକୁ ଯାଉନି । ଶିବସେନା ସହ ମିଶି ସରକାର ଗଢିବା କଥା କେଉଁଠୁ ଆସୁଛି ? ବିଜେପି ଏବଂ ଶିବସେନାର 25 ବର୍ଷର ପୁରୁଣା ମେଣ୍ଟ ଏବଂ ତାଙ୍କୁ ହିଁ ସରକାର ଗଢିବା ଦରକାର । ମହାରାଷ୍ଟ୍ରର ଜନତା ଆମକୁ ଯେଉଁ ଜନାଦେଶ ଦେଇଛି ସେହି ଆଧାରରେ କଂଗ୍ରେସ ଏବଂ ଏନସିପି ବିରୋଧୀଦଳ ଆସନରେ ବସିବ । ସରକାର ଗଢିବା ପାଇଁ ଯେଉଁ ସବୁ ଗତିରୋଧ ରହିଛି ତାକୁ ଦୂର କରିବା ଦରକାର ଏବଂ ସେନା-ବିଜେପିକୁ ସରକାର କରିବା ଦରକାର ।\nଏହାରି ମଧ୍ୟରେ ଏପରି ଖବର ମଧ୍ୟ ଆସୁଛି ଯେ, ସରକାର ଗଢିବା ପାଇଁ ଶିବସେନା ଏବଂ ବିଜେପି ମଧ୍ୟରେ ମୁମ୍ୱାଇରେ କଥାବର୍ତ୍ତା ଆରମ୍ଭ ହୋଇଛି । ଉଲ୍ଲେଖଯୋଗ୍ୟ ଯେ ମହାରାଷ୍ଟ୍ରରେ ସରକାର ଗଠନ କରିବାର ଶେଷ ତାରିଖ ହେଉଛି 8 ନଭେମ୍ୱର । ଏହା ପୂର୍ବରୁ ଏନସିପି ନେତା ରାଜନୈତିକ ସମର୍ଥନକୁ ନେଇ ଚାଲିଥିବା ସବୁ ଚର୍ଚ୍ଚା ଉପରେ ବିରାମ ଲଗାଇଛନ୍ତି ।
